Főleg a Jeges-tengeren a Szovjetunió felé tartó konvojokat kísérte. 1942. március 3-án a PQ–12-es konvoj kíséréséhez készült, mikor Izlandnál aknára futott. A sérüléseit egészen júliusig javították, és visszaállt konvojkísérőnek. Novemberben visszarendelték a Földközi-tengerre, hogy a brit partraszállást támogassa a Torch hadművelet keretében. Decemberben ismét a Szovjetunióba tartó konvojokat kísérte, valamint ő és a HMS "Jamaica" megalkotta az "R" Erőt, Robert Burnett ellentengernagy vezetésével. Éppen a "JW51B" konvojt kísérték, mikor német hadihajók támadtak rájuk. Az összeütközés folyamán, ami később a "Barents-tengeri csata" néven vált ismertté, a "Sheffield" súlyosan megrongálta az "Admiral Hippert", a "Friedrich Eckholt" rombolót pedig elsüllyesztette.